Fi tmiem il-ġimgħa li għaddiet smajna diversi kummenti dwar il-ħtieġa li l-Konvenzjoni Kostituzzjonali tiċċaqlaq. Jidher ċar li preżentement hi ġġammjata! l-Eċċellenza Tagħha l-President fl-okkazjoni ta' l-ewwel anniversarju mill-ħatra tagħha fil-kariga u qalet li kienet tittama li sa tmiem is-sena (li qegħdin fiha) jkun hemm progress. B'reazzjoni għal dak li qalet il-President l-Avukat Franco Debono li sentejn ilu, fil-bidu ta' din il-leġislatura kien inħatar mill-Gvern bħala l-koordinatur tal-Konvenzjoni Kostituzzjonali. Dr Debono qal li inħela ħafna żmien u għadu ma sar xejn. Id-diffikulta li forsi Dr Franco Debono ma japprezzax biżżejjed hi li filwaqt li l-Konvenzjoni Kostituzzjonali għadha ma bdietx, anzi filwaqt li l-konvenzjoni innifisha għadha l-anqas biss ma ġiet iffurmata, diġa għandna l-koordinatur tagħha appuntat. Nazzarda ngħid li għandna koordinatur li hu impost fuq il-Konvenzjoni Kostituzzjonali. Jiena dejjem fhimt illi kieku hemm rieda tajba biex l-affarijiet mhux biss isiru, imma jsiru sewwa, kienet tkun il-Konvenzjoni Kostituzzjonali innifisha illi taħtar lill-koordinatur tagħha. Dan il-koordinatur jista' jkun Dr Franco Debono, imma jista' jkun ukoll xi ħaddieħor. Huwa inutli li noqgħodu nistaħbew wara subgħajna: kulħadd jaf li din hi ir-raġuni ewlenija għala s'issa kollox hu iġġammjat dwar il-Konvenzjoni Kostituzzjonali. Il-proċess huwa delikat u seta jkun iffaċilitat ħafna iktar kieku id-deċiżjonijiet jittieħdu b'kunsens mhux b'imposizzjoni. Dak li ġara s'issa xejn ma jawgura tajjeb għall-futur tal-Konvenzjoni Kostituzzjonali. Hemm ħafna x'jista' jsir. Iżda il-parti l-kbira ta' dak li jista' jsir jirrikjedi kunsens għax fl-aħħar ser ikun meħtieġ l-approvazzjoni ta' tnejn minn kull tlett membri tal-Parlament. Dan il-kunsens mhux ġej bħala riżultat ta' strateġija ta' imposizzjoni. Jista' iżda jinbena ftit ftit jekk ikun hemm min jifhem li bil-kunsens biss nistgħu naslu. Min għandu widnejn, ħa jisma'.
Il-Konvenzjoni Kostituzzjonali iġġammjat